คลังปลดล็อกการบินไทย
ชงรัฐบาลใหม่ถือหุ้นแค่51%เล็งขายสำนักงานทรัพย์สินฯ
19 ส.ค. 2554

ชงรัฐบาลใหม่ถือหุ้นแค่51%เล็งขายสำนักงานทรัพย์สินฯ
สคร.ชงรัฐบาลใหม่ขายหุ้นรัฐวิสาหกิจ การบินไทยจ่อคิวแรกหวังพ้นเป็นรัฐวิสาหกิจ แข่งขันต่างชาติได้
นายสมชัย สัจจพงษ์ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า ได้ทำแผนการขายหุ้นรัฐวิสาหกิจส่วนที่ถือเกินตามกฎหมาย หรือมติคณะรัฐมนตรี (ครม.) เพื่อให้รัฐบาลใหม่ดำเนินการ สร้างความคึกคักให้กับตลาดหุ้น จะมีหุ้นที่มีคุณภาพซื้อขายมากขึ้น
สำหรับรายชื่อหุ้นที่จะขายเพิ่ม อาทิ หุ้นของบริษัท การบินไทย ที่กฎหมายให้ถือไม่ต่ำกว่า 51% แต่ตอนนี้กระทรวงการคลังถืออยู่ 55% ก็มีส่วนที่จะขายออกมาได้ 4% ยังมีหุ้นบริษัท ปตท. บริษัท อสมท และธนาคารกรุงไทย ที่มีส่วนต่างที่จะขายหุ้นเพิ่มได้
ทั้งนี้ หุ้นบริษัท การบินไทย นั้น ทางฝ่ายบริหารของบริษัทต้องการขายหุ้นให้มากกว่านั้นเพื่อจะได้พ้นจากการเป็นรัฐวิสาหกิจ เกิดความคล่องตัวในการบริหาร เนื่องจากธุรกิจการบินมีการแข่งขันสูง และต้องปรับตัวอย่างรวดเร็ว ทางกระทรวงการคลังได้ให้บริษัทการบินไทยเตรียมความพร้อม และมาหารือเรื่องนี้อย่างเป็นทางการอีกครั้ง
นายสมชัย กล่าวว่า สคร. ได้จัดพิธีลงนามในบันทึกความเข้าใจร่วมเพื่อศึกษาการใช้โครงข่ายเคเบิลใยแก้วนำแสง ร่วมกันของรัฐวิสาหกิจกลุ่มไฟฟ้าและกลุ่มสื่อสาร ได้แก่ บริษัท ทีโอที , บริษัท กสท โทรคมนาคม , การไฟฟ้าฝ่ายผลิตแห่งประเทศไทย (กฟผ.) , การไฟฟ้านครหลวง (กฟน.) และการไฟฟ้าส่วนภูมิภาค (กฟภ.) 
ความร่วมมือดังกล่าวจะรองรับการเข้าถึงระบบอินเตอร์เน็ตความเร็วสูง ไม่ต่ำกว่า 100 Mbps ให้ครอบคลุมประชากร 80% ของจำนวนประชากรไทยทั้งประเทศ ภายในปี 2563 
ปัจจุบัน กระทรวงการคลังถือหุ้นในบริษัท การบินไทย 55% และกองทุนวายุภักษ์ถืออยู่อีก 17%
ส่วนของหุ้นบริษัท ปตท. กระทรวงการคลังถืออยู่ 51.2% กองทุนวายุภักษ์ถืออยู่อีก 17% ธนาคารกรุงไทย กองทุนเพื่อการฟื้นฟูและพัฒนาระบบสถาบันการเงินถือ 55.12% กองทุนวายุภักษ์ถือ 3.6% ส่วนหุ้น อสมท กระทรวงการคลังถืออยู่ 65.8% และธนาคารออมสินถือ 14%
ราคาหุ้นของบริษัท การบินไทย หุ้นละ 30.75 บาท , บริษัท ปตท. 332 บาท , ธนาคารกรุงไทย 17 บาท และ บริษัท อสมท. 28.75 บาท
“จะเสนอขายหุ้นบางส่วน คาด ว่าจะได้เงินหลายหมื่นล้านบาท แต่ยังไม่สามารถเปิดเผยได้ เพราะต้องรอรัฐบาลใหม่” นายสมชัย กล่าว
นายปิยสวัสดิ์ อัมระนันทน์ กรรมการผู้อำนวยการใหญ่ บริษัท การบินไทย เปิดเผยว่า หากกระทรวงการคลังปรับลดสัดส่วนการถือหุ้นลงเหลือ 49.99% ก็ไม่เป็นปัญหา โดยขายหุ้นกว่า 1% ให้กับสำนักงานทรัพย์สินส่วนพระมหากษัตริย์ เพื่อให้บริษัท การบินไทย พ้นสภาพความเป็นรัฐวิสาหกิจในทางกฎหมาย แต่ในทางปฏิบัติถือว่ายังเป็นรัฐวิสาหกิจ
การลดสัดส่วนถือหุ้นจะทำให้การกู้เงินเพื่อจัดหาเครื่องบินกว่า 2 แสนล้านบาท ไม่เข้าข่ายเป็นหนี้สาธารณะ กระทรวงการคลังสามารถกู้เงินไปพัฒนาประเทศด้านอื่นๆ ได้อีก
“การลดสัดส่วนหุ้นของกระทรวงการคลังจึงไม่มีผลกระทบต่อการบินไทย เนื่องจากประธานบอร์ดของสำนักงานทรัพย์สินฯ ก็คือ รมว.คลัง และการกู้เงินจัดหาเครื่องบิน การบินไทยกู้เงินได้เอง ไม่ได้ให้คลังค้ำประกันอยู่แล้ว” นายปิยสวัสดิ์ กล่าว
นางแจ่มศรี สุกโชติรัตน์ รักษาการประธานสหภาพแรงงานรัฐวิสาหกิจ การบินไทย กล่าวว่า สหภาพฯ คัดค้านแปรสภาพการบินไทยจากรัฐวิสาหกิจเป็นบริษัทเอกชน แต่ขอปลดล็อกกฎเกณฑ์เพื่อให้การบริหารคล่องตัวแข่งขันได้ คล้ายคลึงกับบริษัท ปตท. ที่สามารถแข่งขันในธุรกิจได้